b'\n_START_ARTICLE_\nApostolaatti\n_START_PARAGRAPH_\nApostolaatti tarkoittaa sek\xc3\xa4 apostolien virkaa ett\xc3\xa4 kirkon saamaa l\xc3\xa4hetysk\xc3\xa4sky\xc3\xa4 ja se on k\xc3\xa4yt\xc3\xb6ss\xc3\xa4 etenkin katolisessa kirkossa. Maallikot toteuttavat kirkon p\xc3\xa4\xc3\xa4asiallista teht\xc3\xa4v\xc3\xa4\xc3\xa4, kristinuskon eteenp\xc3\xa4in viemist\xc3\xa4 apostolaatin kautta. Apostolaatti sis\xc3\xa4lt\xc3\xa4\xc3\xa4 kolme ulottuvuutta: uskon, toivon ja rakkauden henkil\xc3\xb6kohtainen sis\xc3\xa4ist\xc3\xa4minen, Kristuksen perheess\xc3\xa4, josta kirkko on kuin pienoismalli, toimiminen ja osallistuminen sen julkiseen toimintaan ja osallistuminen uskon julistamiseen, jumalanpalvelukseen ja hyv\xc3\xa4ntekev\xc3\xa4isyystoimintaan._NEWLINE_Sanalla maallikoapostolaatti tarkoitetaan l\xc3\xa4hinn\xc3\xa4 toimintaa hyv\xc3\xa4ntekev\xc3\xa4isyydess\xc3\xa4 ja uskon eteenp\xc3\xa4in viemisess\xc3\xa4.\n_START_SECTION_\nHistoriallinen kehitys\n_START_PARAGRAPH_\nAlkukirkossa sek\xc3\xa4 naiset ett\xc3\xa4 miehet ymm\xc3\xa4rsiv\xc3\xa4t apostolaatin osaksi kristittyn\xc3\xa4 olemista. He pyrkiv\xc3\xa4t toteuttamaan Kristuksen esimerkki\xc3\xa4 tekem\xc3\xa4ll\xc3\xa4 hyv\xc3\xa4ntekev\xc3\xa4isyytt\xc3\xa4 k\xc3\xb6yhi\xc3\xa4, lapsia, sairaita, vanhoja ja jopa kuolleita kohtaan._NEWLINE_Karitatiivisten laitosten, kuten sairaaloiden ja koulujen kehittyess\xc3\xa4, tietoisuus apostolaatin toteuttamisesta osana maallikkokristittyn\xc3\xa4 olemista j\xc3\xa4i v\xc3\xa4hemm\xc3\xa4lle huomiolle ja teht\xc3\xa4v\xc3\xa4 annettiin papiston ja luostareiden hoidettavaksi. Maallikot tosin osallistuivat edelleen hyv\xc3\xa4ntekev\xc3\xa4isyyteen veljeskuntien ja kiltojen kautta mutta maallikoiden vapaaehtoisty\xc3\xb6 v\xc3\xa4heni jatkuvasti._NEWLINE_Modernin ajan alussa kirkon ja yhteiskunnan muuttuessa suuresti kehittyi uusia apostolisia el\xc3\xa4m\xc3\xa4nmuotoja. Ranskassa 1600-luvun ensimm\xc3\xa4isell\xc3\xa4 puoliskolla perustivat Vincent de Paul ja Louise von Marillac lazaristil\xc3\xa4iset ja vincentil\xc3\xa4iset s\xc3\xa4\xc3\xa4nt\xc3\xb6kunnat. Etenk\xc3\xa4\xc3\xa4n naisten kohdalla n\xc3\xa4m\xc3\xa4 eiv\xc3\xa4t olleet luostaris\xc3\xa4\xc3\xa4nt\xc3\xb6kuntia vaan mahdollistivat maallikkoapostolaatin, vaikka siit\xc3\xa4 tuolloin seurasikin tietty perheen ja ty\xc3\xb6n erottaminen._NEWLINE_1800-luvulla maallikoiden apostolaattitoiminta laajeni entisest\xc3\xa4\xc3\xa4n, eik\xc3\xa4 en\xc3\xa4\xc3\xa4 n\xc3\xa4hty tarpeelliseksi sitoutua luostariel\xc3\xa4m\xc3\xa4\xc3\xa4n, vaan kaikkien kristittyjen kutsumuksen tulisi toteuttaa apostolaattia heid\xc3\xa4n omassa el\xc3\xa4m\xc3\xa4ss\xc3\xa4\xc3\xa4n.\xc2\xa0_NEWLINE_1900-luvun alussa tekiv\xc3\xa4t ensimm\xc3\xa4iset paavit yrityksi\xc3\xa4 vahvistaa maallikoiden toteuttamaa apostolaattia. Paavi Leo XIII perusti Katolinen toiminta -liikkeen ja 1925 Paavi Pius XI k\xc3\xa4ynnisti maailmanlaajuisen organisaation "Catholic Action", jossa maallikot toteuttavat apostolaattia, mutta joka kuitenkin toimii kirkollisten viranhaltijoiden alaisuudessa._NEWLINE_Vatikaanin toinen kirkolliskokous julkaisi maallikoiden apostolaatista asiakirjan Apostolicam actuositatem ja sen my\xc3\xb6t\xc3\xa4 kirkko tunnustaa virallisesti, ett\xc3\xa4 maallikoiden toteuttama apostolaatti on jokaisen kristityn teht\xc3\xa4v\xc3\xa4, eik\xc3\xa4 sen tarvitse olla papiston ohjaamaa, sill\xc3\xa4 ajatellaan ett\xc3\xa4 Jeesus Kristus itse ohjaa kristittyj\xc3\xa4.'